Potrivit unui comunicat al IPJ Olt, un bărbat din Corabia a sunat luni la 112 şi a anunţat că sora lui, de 26 de ani, a fost luată cu forţa de pe strada C.A. Rosetti şi urcată într-o maşină argintie, care a plecat într-o direcţie necunoscută.

Află NOI INFORMAŢII despre caz: Noi date în cazul din Corabia: Tânăra se despărţise în urmă cu un an de cel care a pus la cale răpirea

Poliţiştii din Olt au declanşat operaţiunile de căutare a tinerei, fiind alertate şi secţiile din judeţele învecinate. Oamenii legii au depistat un bărbat de 49 de ani care conducea în Caracal maşina folosită la răpirea tinerei. În urma verificărilor efectuate, poliţiştii au identificat tânăra şi pe cel de-al doilea bărbat, în vârstă de 25 de ani.

Cei trei au fost audiaţi la sediul Poliţiei. „Din primele cercetări, a reieşit faptul că doi bărbaţi, de 25 de ani, şi, respectiv, 49 de ani, ar fi constrâns-o pe tânăra respectivă să urce în maşină, după care au transportat-o pe aceasta în municipiul Caracal”, se arată în comunicatul IPJ Olt.

În urma audierilor, cei doi bărbaţi au fost reţinuţi pentru 24 de ore, iar marţi vor fi prezentaţi Parchetului de pe lângă Judecătoria Corabia, cu propunere de arestare preventivă, fiind cercetaţi pentru lipsire de libertate şi lovirea sau alte violenţe.